softcatala/Softcatala-Web-Texts-Dataset huggingface dataset:
Softcatalà presenta la traducció al català del navegador Firefox 4
2011-03-22 13:52:08

Softcatalà, conjuntament amb la [comunitat de Mozilla](http://www.mozilla.org/ "http://www.mozilla.org"), presenta la traducció al català de la nova versió 4 del ben conegut navegador Firefox.

La publicació d'aquesta nova versió es realitza de forma simultània en més de 80 llengües, la qual cosa fa que continuï essent una de les aplicacions informàtiques multiplataforma amb més traduccions.

Algunes de les novetats més importants d'aquesta nova versió són:

  * Redisseny de la interfície. S'ha canviat la ubicació de les pestanyes, dels botons de les barres superiors i del menú principal, que se simplifica en alguns sistemes operatius. 
  * Gestió de les pestanyes. La navegació amb les pestanyes és més fàcil, poden destacar-se'n aquelles que contenen aplicacions web que emprem habitualment i se'ns permet organitzar-les en grups. 
  * Sincronització. Des d'aquesta versió s'inclou ja per defecte l'opció de sincronitzar adreces d'interès, historial o preferències amb instàncies del Firefox que tinguem en altres ordinadors o en la mateix versió mòbil del navegador, que apareixerà imminentment també per a l'Android i l'N900. 
  * Nova pàgina de complements. La gestió dels complements ara es porta des d'una secció amb un aspecte de pàgina web, i és més fàcil tenir un control al detall de les actualitzacions necessàries. 
  * Millora del rendiment. S'ha incorporat un nou motor de JavaScript, permetent així una càrrega més ràpida de les aplicacions web més complexes i una arrencada més ràpida del navegador. 
  * Web 3D. A partir d'ara s'espremen al màxim les possibilitats gràfiques que aporta l'HTML5 i és possible reproduir animacions web com les que podeu veure en [aquest lloc de demostracions](https://demos.mozilla.org/ca/ "https://demos.mozilla.org/ca/"). 



Podeu obtenir-ne més informació consultant la llista detallada de les [característiques d'aquesta versió](http://www.mozilla-europe.org/ca/firefox/features/ "http://www.mozilla-europe.org/ca/firefox/features/").

Podeu baixar el Firefox 4 en català per al Windows, el GNU/Linux i el MacOSX des del [Rebost de Softcatalà](wiki/Rebost:Firefox "http://www.softcatala.org/wiki/Rebost:Firefox") i també des de la pàgina [firefox.cat](http://www.firefox.cat/ "http://www.firefox.cat"), que hem llançat coincidint amb la sortida d'aquesta versió.

Podeu trobar més informació sobre les novetats de Mozilla en català al portal [Mozilla.cat](http://www.mozilla.cat/ "http://www.mozilla.cat").

Quant a Mozilla

Mozilla és una comunitat global que treballa per assegurar que la xarxa segueixi sent un recurs públic, compartit i obert per a tothom. <http://www.mozilla.org>

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>
Festa de llançament del GNOME 3.0 a Barcelona
2011-04-05 07:20:21

Amb motiu del llançament de l'entorn d'escriptori [GNOME 3.0](http://gnome3.org/), s'han organitzat festes arreu del món per celebrar l'esdeveniment. La comunitat catalanoparlant no n'és una excepció i celebrarà una festa a Barcelona el proper dijous, 7 d'abril, a partir de les set de la tarda.

Durant la festa, que tindrà lloc a la sala 5a planta del centre cívic Golferichs (Gran Via de les Corts Catalanes, 491), es presentaran les característiques de la nova versió del GNOME.

L'acte està organitzat per la Fundació GNOME i Softcatalà. Per saber més detalls sobre la celebració i com arribar-hi, consulteu el web de l'esdeveniment: [http://www.softcatala.org/wiki/Projectes/GNOME/Festa_Versio3](wiki/Projectes/GNOME/Festa_Versio3 "http://www.softcatala.org/wiki/Projectes/GNOME/Festa_Versio3")

L'assistència és gratuïta i oberta a tothom fins al límit d'aforament de la sala.

Dades de l'acte: 

Dia: Dijous, 7 d'abril de 2011  
Hora: 19 h  
Lloc: Centre Golferichs, sala 5a planta ([veieu al Google Maps](http://maps.google.es/maps?f=q&source=s_q&hl=ca&geocode=&q=Gran+Via+de+les+Corts+Catalanes,+491&aq=&sll=41.380632,2.156204&sspn=0.006601,0.016512&ie=UTF8&hq=&hnear=Gran+Via+de+les+Corts+Catalanes,+491,+08015+Barcelona,+Catalunya&z=17))  
Gran Via de les Corts Catalanes, 491  
08015 Barcelona

Quant al GNOME3

El GNOME és l'entorn d'escriptori que distribucions com l'Ubuntu, el Fedora o l'OpenSUSE utilitzen per defecte. La novetat principal del GNOME 3.0 és la inclusió del Gnome Shell, una evolució de l'escriptori clàssic que vol adaptar-se als nous dispositius mòbils i aprofitar al màxim els ordinadors actuals. Els canvis interns permeten a l'usuari del GNOME tenir un escriptori més ràpid i fluid; el canvi visual més significatiu és el Gnome Shell, que aporta al GNOME les novetats següents:

  * S'ha redissenyat la interfície i la manera amb què l'usuari interacciona amb els elements de l'escriptori, amb el toc just d'efectes. 


  * S'han programat els sistemes de comunicació i de xat de manera que l'usuari els pugui fer servir sense perdre el focus sobre les finestres actives: l'usuari pot comunicar-se fàcilment mentre treballa. 


  * El disseny prova de reduir al màxim els elements de distracció. El sistema intel·ligent de notificacions desa els missatges en una cua fins que l'usuari decideixi llegir-los. 


  * L'usuari disposa d'un tauler de control nou on pot configurar fàcilment qualsevol element de l'ordinador. 


  * Els espais de treball permeten accedir fàcilment a totes les aplicacions obertes, desplaçar-les i fer-hi operacions.
Jornada oberta de traducció dissabte 21 de maig a Barcelona
2011-05-16 06:53:58

El dissabte 21 de maig hem convocat una [Jornada oberta de traducció de programari lliure](http://jornades.softcatala.org/ "Trobades de pencaires/MaratóMaig2011"). La jornada té un doble objectiu:

  * Reunir-nos la gent que col·laborem habitualment en aquestes projectes per treballar plegats en la traducció de nous mòduls. 


  * Convidar tots aquells que vulguin col·laborar amb nosaltres a que puguin iniciar-se en un entorn preparat juntament amb una formació adequada (xerrades). Al mateix lloc hi assistiran els traductors habituals, que podran ajudar-los a resoldre els seus dubtes al moment. 



Si no heu traduït mai programari al català i voleu iniciar-vos-hi, aquesta és una gran oportunitat d'adquirir uns coneixements que us permetran participar-hi des del mateix dia.

La jornada té dues parts: una de xerrades d'introducció a la traducció de programari i una segona on tots participarem amb la traducció de mòduls dels projectes lliures GNOME (entorn d'escriptori) i Mozilla (Firefox i altres eines).

On i quan: Dissabte 21 de maig

Lloc: [Centre Cívic Sagrada Família](http://ccsagradafamilia.net/ "http://ccsagradafamilia.net/"), Barcelona de 10.00 del matí fins les 20.00 (es prega puntualitat)

Agenda: A [la pàgina de la jornada](http://jornades.softcatala.org/) trobareu l'agenda detallada i enllaços d'interès de l'esdeveniment.

Podeu assistir com a oients sense cap més requisit a les xerrades, però si voleu participar en la traducció cal que cadascú porti el seu propi PC portàtil per tal de poder traduir.

La jornada és gratuïta i oberta a tothom fins al límit d'aforament de la sala (50 persones). Si us plau, confirmeu l'assistència [apuntant-vos a la llista d'assistents](http://jornades.softcatala.org "Trobades de pencaires/MaratóMaig2011") (http://jornades.softcatala.org).

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>
Softcatalà presenta la traducció al català del SeaMonkey 2.1
2011-06-14 11:35:42

Softcatalà, conjuntament amb el [projecte SeaMonkey](http://www.seamonkey-project.org/ "http://www.seamonkey-project.org") i la resta de la comunitat de [Mozilla](http://www.mozilla.org/ "http://www.mozilla.org"), presenta la traducció al català de la nova versió 2.1 de la solució integrada i lliure d'Internet SeaMonkey.

El SeaMonkey és una aplicació que combina en un sol producte un navegador d'Internet, un gestor de correu electrònic i grups de discussió, un editor HTML, un client d'IRC i diferents eines de desenvolupament web. En definitiva, la nova versió significa l'evolució més fidel al model de programa de l'antic Netscape Communicator, que es va conèixer a l'àmbit català com al Navegador.

Aquesta versió 2.1 funciona amb la mateixa tecnologia de Mozilla per sota del Firefox 4 i, per tant, incorpora els seus darrers desenvolupaments, com ara l'HTML5, millor acceleració gràfica i rendiment del JavaScript.

D'entre les novetats existents, que el fan cada cop més convergent amb el Firefox, en destacaríem:

  * La possibilitat de sincronitzar adreces d'interès, contrasenyes i pestanyes en diferents dispositius d'una forma segura. 
  * Els temes personalitzats tipus [Personas](http://www.getpersonas.com/ca/ "http://www.getpersonas.com/ca/")
  * Una barra de cerca opcional per accedir a diferents [motors de cerca](wiki/Projectes/Mozilla/Motors_de_cerca "http://www.softcatala.org/wiki/Projectes/Mozilla/Motors_de_cerca") i suggeriments. 
  * Un nou gestor de dades que unifica permisos, galetes, contrasenyes i dades de formulari. 
  * Una millora de la gestió dels connectors, que inclou l'habilitat de suprimir les galetes que crea el Flash i recuperar-se de les penjades que pot ocasionar. 



Podeu baixar el SeaMonkey 2.1 en català per al Windows, GNU/Linux i MacOS X des del [Rebost de Softcatalà](wiki/Rebost:SeaMonkey "http://www.softcatala.org/wiki/Rebost:SeaMonkey").

##  Crida a la participació 

La traducció del SeaMonkey queda sense responsable. Si sou usuaris del SeaMonkey i esteu interessats en garantir la traducció de properes versions, no dubteu en passar-vos per la pàgina del [projecte Mozilla de Softcatalà](wiki/Projectes/Mozilla "http://www.softcatala.org/wiki/Projectes/Mozilla") i apuntar-vos a la [llista de correu](http://llistes.softcatala.org/mailman/listinfo/mozilla "http://llistes.softcatala.org/mailman/listinfo/mozilla"), on podreu contactar directament amb l'equip de traducció per demanar involucrar-vos-hi.

##  Quant a Softcatalà 

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.

##  Enllaços 

  * [Nota de premsa del SeaMonkey 2.1](http://www.seamonkey-project.org/news#2011-06-10 "http://www.seamonkey-project.org/news#2011-06-10")
X Jornades de Programari Lliure
2011-06-20 09:34:45

 Programari obert i Coneixement Lliure. 

Les JPL tenen com a principal objectiu la difusió del programari lliure. Es debat com potenciar el seu ús a la societat en general i a la recerca, desenvolupament i docència en particular, així com donar a conèixer les activitats on intervé el programari lliure que actualment es porten a terme a les diverses universitats catalanes i també a altres sectors del país inclosa l'administració.

30 de juny i 1 de juliol de 2011.

[Universitat Politècnica de Catalunya](http://www.upc.edu/)  
[Escola Tècnica Superior d'Enginyeria Industrial de Barcelona](http://www.etseib.upc.edu/)

Aula capella , Campus Diagonal Sud.  
Av Diagonal, 647  
08028 Barcelona  
Situació i com arribar-hi [Mapa](http://maps.upc.edu/?iU=412&lang=ca)

En ocasió d'aquests 10 anys d'existència, la temàtica de les jornades girarà al voltant de 2 eixos bàsics:

  * Repàs històric: d'alguna manera o altra volem oferir una perspectiva de les fites més rellevants assolides pel Programari Lliure en aquest període.
  * Tendències de futur en el programari lliure: Portarem reconeguts experts en la matèria per tal que ens ajudin a discernir l'esdevenidor del programari lliure en els seus diversos àmbits (escriptori, dispositius mòbils, bases de dades, ofimàtica, temes legals, societat, educació, etc.)



### [Inscripcions](http://www.jornadespl.org/inscripcio)

Per assistir a les jornades és imprescindible d'inscriure's, tot i que son gratuïtes. Per inscriure's només cal que us doneu d'alta en aquest portal a través d'aquest formulari [1] (a partir de l'1 de juny). Recordeu que durant les Jornades cal que passeu pel taulell de recepció per tal d'acreditar-vos.

### Programa

En aquests moments el [programa detallat d'activitats](http://www.jornadespl.org/organitzacio/docs/2011/programa-x-jpl) i l'[agenda](http://www.jornadespl.org/organitzacio/docs/2011/agenda-x-jpl) estan en preparació. Ara bé, us podem anunciar que tenim aparaulats les següents persones que ens faran una xerrada o participaran en alguna taula rodona.

  * Arcadi Oliveres 
  * Joan Tugores 
  * Josep Jover 
  * Aaron Seigo
Softcatalà presenta la traducció al català del navegador Firefox 5
2011-06-21 10:11:54

Softcatalà, conjuntament amb la [comunitat de Mozilla](http://www.mozilla.org/ "http://www.mozilla.org/"), presenta la traducció al català de la nova versió 5 del ben conegut navegador Firefox. Aquesta nova versió, pocs mesos després de la [versió 4](softcatala_presenta_la_traduccio_al_catala_del_navegador_firefox_4 "http://www.softcatala.org/softcatala_presenta_la_traduccio_al_catala_del_navegador_firefox_4"), és la primera versió estable després de la nova política d'alliberament d'aplicacions de Mozilla.

A partir d'ara, hi haurà pel cap baix una nova versió major aproximadament cada 4 mesos. Amb això es pretén portar a l'usuari les diferents innovacions tecnològiques que es vagin incorporant d'una forma més gradual i ràpida que abans.

Pel que fa a les novetats, més a nivell d'inclusió de noves tecnologies i per a desenvolupadors web, que no a nivell d'interfície d'usuari, en destaquem:

  * Animacions CSS ([exemple](http://ves.cat/aJeN "http://ves.cat/aJeN")). 
  * Un major rendiment d'aplicacions web que fan ús intensiu del JavaScript. 
  * Millores en la implementació de l'HTML5 i altres formats relacionats. 
  * [Més detalls a Mozilla.cat](http://www.mozilla.cat/2011/06/21/ja-tenim-aqui-el-firefox-5/)...



Podeu baixar el Firefox 5 en català per al Windows, el GNU/Linux i el MacOSX des del [Rebost de Softcatalà](wiki/Rebost:Firefox "http://www.softcatala.org/wiki/Rebost:Firefox").

Si teniu cap dubte o cap problema amb aquesta versió o anteriors, no dubteu a formular una pregunta [als nostres fòrums](forum "http://www.softcatala.org/forum").

Col·laboració

La traducció del Firefox, com la de la resta d'aplicacions de Mozilla, depèn de la tasca del grup de traducció de Mozilla a Softcatalà. Si voleu ajudar-hi, podeu conèixer quines són les [nostres eines i recursos](wiki/Projectes/Mozilla "http://www.softcatala.org/wiki/Projectes/Mozilla") i oferir la vostra ajuda a la [llista de treball](http://llistes.softcatala.org/mailman/listinfo/mozilla "http://llistes.softcatala.org/mailman/listinfo/mozilla").

Quant a Mozilla

Mozilla és una comunitat global que treballa per assegurar que la xarxa segueixi sent un recurs públic, compartit i obert per a tothom. [http://www.mozilla.org](http://www.mozilla.org/ "http://www.mozilla.org")

  
Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>
Softcatalà participa l'11 de setembre a la 10a Mostra d'entitats a Barcelona
2011-09-09 08:35:15

Des de fa deu anys, la [Gent de la Terra](http://www.gentdelaterra.org/) organitza la Mostra d'entitats dels Països Catalans al Passeig Lluís Companys de Barcelona amb motiu de l'11 de setembre. Per primer any, Softcatalà tindrà una paradeta a la zona de cultura, al costat de dotzenes d'altres entitats que treballen per a la llengua.

Aquesta és una bona ocasió per conèixer més de prop quines opcions existeixen per catalanitzar el vostre ordinador i, si  hi teniu interès, per col·laborar amb Softcatalà. Repartirem tríptics informatius sobre com catalanitzar el vostre PC i com col·laborar amb Softcatalà i disposarem d'un ordinador que reproduirà diverses presentacions.

Lloc: Passeig Lluís Companys a Barcelona  
Dia: 11 de setembre  
Hora: 10 del matí fins 19.00 de la tarda
Softcatalà anuncia el seu traductor per a l'iPhone, Android i Maemo
2011-09-13 23:46:09

Durant els darrers mesos, Softcatalà ha estat treballant en el Traductor Softcatalà: una aplicació per a dispositius mòbils que permet accedir-hi d'un forma més còmode per als usuaris d'aquests tipus de plataformes. En concret, se n'han creat tres versions: una per a l'iPhone, una per a dispositius Android i una per al Nokia N900.

El servei de traducció de Softcatalà està basat en la tecnologia lliure [Apertium](http://www.apertium.org/), que ofereix la traducció entre els parells de llengües següents:

  * castellà ⇒ català (general o valencià)
  * català ⇒ castellà
  * anglès ⇒ català
  * català ⇒ anglès
  * francès ⇒ català
  * català ⇒ francès
  * portuguès ⇒ català
  * català ⇒ portuguès



Es tracta d'un dels serveis més emprats del web de Softcatalà. Durant els primers sis mesos de 2011, va servir de mitjana 950.000 usuaris cada mes.

Les versions per als diferents models ofereixen essencialment la mateixa funcionalitat; en alguns casos, però, s'hi inclouen característiques addicionals, com ara la integració amb el servei de reconeixement de veu Google Voice a la versió per a l'Android. Aquesta funció permet dictar el text que es vol traduir mitjançant la veu en anglès, castellà, portuguès i francès. Google encara no ofereix aquest servei per al català.

Podeu baixar el Traductor Softcatalà per a les diferents plataformes des de: [http://www.softcatala.org/wiki/Rebost:Traductor_Softcatalà](wiki/Rebost:Traductor_Softcatal%C3%A0)

Per a aquells usuaris que no disposin d'algun dels diferents mòbils compatibles amb les aplicacions desenvolupades, també s'ha creat una versió web compatible amb la majoria de dispositius que tinguin un navegador web incorporat. Podeu accedir-hi des de l'adreça: [http://www.softcatala.org/m/traductor](m/traductor)

Tots aquests traductors tenen una llicència lliure, el seu desenvolupament es coordina a través de la llista desenvolupament de Softcatalà i els detalls dels projectes, juntament amb el codi font, els podeu trobar a la web del projecte: [http://www.softcatala.org/wiki/Projectes/Traductor](wiki/Projectes/Traductor)

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Jornada oberta de traducció dissabte 22 d'octubre a Barcelona
2011-10-14 09:44:09

El dissabte 22 d'octubre hem convocat una Jornada oberta de traducció de programari lliure. La jornada té un doble objectiu:

  * Reunir-nos la gent que col·laborem habitualment en aquests projectes per treballar plegats en la traducció de nous mòduls.  
  

  * Convidar a tots aquells que vulguin col·laborar amb nosaltres per tal que puguin iniciar la col·laboració en un entorn on hi ha una formació adequada (xerrades) i on tindran disponibles traductors amb experiència que poden ajudar-los a resoldre els seus dubtes al mateix moment.



Si no heu traduït mai programari al català i voleu iniciar-vos-hi, aquesta és una gran oportunitat d'adquirir uns coneixements que us permetran participar-hi el mateix dia.  
  
Podeu assistir com a oients sense cap més requisit a les xerrades, però si voleu participar en la traducció cal que cadascú porti el seu propi PC portàtil per tal de poder traduir.  
  
La jornada té dues parts: una de xerrades d'introducció a la traducció de programari, i una segona on tots participarem en la traducció de mòduls dels projectes lliures GNOME (entorn d'escriptori) i Mozilla (Firefox i altres eines web).  
  
On i quan: Dissabte 22 d'octubre  
Lloc: [Centre Cívic Sagrada Família](http://ccsagradafamilia.net), Barcelona de 10.00 del matí fins les 20.00 (es prega puntualitat)  
Agenda: Hi ha una agenda completa al lloc web de la trobada  
  
La jornada és gratuïta i oberta a tothom fins al límit d'aforament de la sala (50 persones). Si us plau, confirmeu assistència apuntant-vos a la llista d'assistents.  
  
Més informació i inscripció: [http://jornades.softcatala.org/](http://jornades.softcatala.org/%20)
Softcatalà presenta el Catalanitzador per al Windows aquest dijous 22 de març
2012-03-19 10:03:50

 

El proper dijous 22 de març es presentarà el Catalanitzador per al Windows, una eina adreçada al públic general que permet posar l'ordinador en català en 4 passos senzills i automàtics. En l'acte s'explicaran els problemes amb què compta el català a les TIC i que han dut al desenvolupament d'aquesta eina informàtica; se'n farà una demostració i s'exposaran les accions a seguir per tal de corregir aquesta problemàtica.

Desenvolupat per Softcatalà, el Catalanitzador per al Windows compta amb el suport de les principals institucions i associacions cíviques del país: Direcció General de Política Lingüística (Departament de Cultura, Generalitat de Catalunya), Departament d'Ensenyament de la Generalitat de Catalunya mitjançant la Xarxa Telemàtica Educativa de Catalunya (XTEC), Xarxa Vives d'Universitats dels territoris de parla catalana, Òmnium Cultural, Escola Valenciana, Plataforma per la Llengua, la Fundació puntCAT, l'Amical Viquipèdia i Webmàsters Independents en Català de Cultura i d'Àmbits Cívics (WICCAC).

En l'acte intervindran:

\- Jordi Mas, membre de Softcatalà i de l'equip de desenvolupament del Catalanitzador per al Windows.

\- Robert Escolano, membre de la Universitat d'Alacant i representant de la Xarxa Vives d'Universitats.

\- Muriel Casals, presidenta d'Òmnium Cultural.

\- Yvonne Griley, directora de Política Lingüística, Departament de Cultura, Generalitat de Catalunya.

 

També hi assistiran representants de totes les institucions i entitats que donen suport al Catalanitzador per al Windows.

L'acte està adreçat als mitjans de comunicació. En el futur se'n faran presentacions locals arreu del país adreçades a tots els usuaris i que ja anunciarem al web.

Data: 22 de març

Hora: 12h

Lloc: Col·legi de Periodistes de Catalunya, Rambla de Catalunya 10, pral. Barcelona
Arriba el Twitter en català i com configurar-lo
2012-07-09 21:05:48

Antecedents  
  
Dijous a la nit va entrar en servei la traducció al català de la web de twitter.com per a ordinadors, traduïda en un mes per uns 5.000 voluntaris a través del [centre de traducció](http://translate.twttr.com/home) de Twitter. Aquesta fita s'aconsegueix després d'una campanya encapçalada pel periodista Albert Cuesta ([@albertcuesta](https://twitter.com/albertcuesta)) que durant mesos ha demanat la possibilitat de tenir el twitter en català.  
  
La traducció no és completa i encara cal ajuda per traduir les aplicacions mòbils, les pàgines d'ajuda i altres apartats, i que tothom qui vulgui és a temps d'apuntar-se com a traductor o de proposar millores.  
  
El lloc web [Twitter en català](http://twitterencatala.org/) fa un seguiment del nombre d'usuaris que tenen l'aplicació en català, es van assolir els 15.000 en els primers tres dies de publicació.  
  
Twiter en català a la web  
  
Per tal de configurar l'aplicació web de Twitter en català cal seguir els següents passos:  
  
1\. Cal entrar amb el nostre nom d'usuari a twitter.com.  
  
2\. Cal anar a les Preferències (icona a l'extrem superior esquerra amb un home), seleccionar el català a l'opció de llengua i desar els canvis.  
  
Un cop fets aquests passos, l'aplicació apareixerà en català.  
  
Twiter en català a la Blackberry  
  
Per als usuaris de BlackBerry, piular amb una aplicació en català no és cap novetat. Fa  mesos que ho fan  habitualment, perquè l'aplicació oficial de Twitter per a aquest sistema operatiu és l'única que es troba disponible en el nostre idioma. L’explicació és senzilla: del seu desenvolupament no se’n fa càrrec Twitter sinó RIM (Research In Motion), que sempre ha donat suport al català. L’aplicació és gratuïta i es descarrega de l'[App World](http://appworld.blackberry.com/webstore/content/8160/%20).  
  
Twiter en català a l'Android, l'iPhone i l'Ipad  
  
Els usuaris de l'iOS (iPhone, iPad) i Android no disposen d’aplicació oficial de Twitter en català per als seus aparells. Afortunadament, n'hi ha al menys una de tercers que sí que té en compte el nostre idioma. Es tracta de [HootSuite](http://hootsuite.com/features/mobile-apps), disponible per als sistemes operatius indicats -i de fet, també per a BlackBerry i per al web-. Un equip de voluntaris amb [Miquel Labòria](http://twitter.com/miquellaboria) al capdavant va traduir HootSuite al català fa gairebé un any.  
  
Article basat en els següents textos:

  * Apunt al bloc de n'[Albert Cuesta](http://blog.albertcuesta.com/post/26711724053/guia-per-posar-te-el-twitterencatala-al-mobil)
  * Informacions de [Vilaweb](http://vilaweb.com)
I Jornada Dades Obertes a Catalunya
2012-10-15 12:48:47

Amb l'objectiu de divulgar sobre l’[obertura de dades](http://ca.wikipedia.org/wiki/Dades_obertes) i la reutilització d'aquestes a Catalunya, el proper divendres 9 de novembre a Barcelona tindrà lloc una jornada centrada en aquesta temàtica mitjançant experiències i casos pràctics.

Tothom interessat en participar-hi pot emplenar [aquest formulari](http://www.gencat.cat/web/catalunyadades/) web fins al 5 de novembre. A més a més, la jornada també es podrà seguir via el perfil de Twitter [@catalunyadades ](http://www.twitter.com/catalunyadades)

La jornada, organitzada pel grup Catalunya Dades, ara mateix format per diferents administracions, associacions o grups d'interès, com ara la Generalitat de Catalunya, ajuntaments de Barcelona, Terrassa, Sabadell, Lleida i Badalona, Amical Viquipèdia, Softcatalà, Comunitat Mozilla, Catdroid, Guifinet, UOC (Universitat Oberta de Catalunya), UPF (Universitat Pompeu Fabra)-OpenCities, media 140, XIP (Xarxa d’Innovació Pública), CMT (Comissió del Mercat de Telecomunicacions), persegueix fer participar la societat en els processos de generació de valor a partir del coneixement i les dades obertes.

Paral·lelament, s'està organitzant un curs virtual Introducció a l’obertura i reutilització de dades', del qual, durant la Jornada, se n’anunciaran les dates i els continguts.
Disponible el Windows 8 i la tauleta tàctil Windows Surface en català
2012-11-07 23:15:41

Des del dia 26 d'octubre ja es poden trobar a les botigues de tot el país el Windows 8 i la tauleta tàctil Windows Surface, ambdós en català.

El Windows 8 introdueix moltes millores; la més destacable, una nova interfície d'usuari que es basa amb un mosaic configurable amb elements de mida diferent que donen una previsualització dels continguts.

![](/sites/default/files/imatges/usuaris/jmas/idiomes.png)

Al mateix temps que s'ha presentat Windows 8, Microsoft també s'ha presentat la tauleta tàctil Windows Surface, que es troba també disponible en català.

Windows 8 ofereix des del primer dia la interfície en català i en variant valenciana. En tots dos casos, la traducció continua sent un LIP (Language Interface Pack), és a dir, una traducció parcial d'aproximadament un 80%, i no un MIU (Multilingual User Interface), que seria una traducció completa, com ara tenen el castellà o el francès.

Microsoft confirma que ha estat treballant amb tots els fabricants de la indústria perquè vingui preinstal·lat a tots els equips que es venguin a l'Estat espanyol.

En l'àmbit de la internacionalització, Microsoft ha fet, amb Windows 8, un pas important, ja que integra i simplifica el model de llengua. Hi ha un nou tauler de control, anomenat "Llengua", des del qual es pot configurar la preferència lingüística de l'usuari.

Des d'aquest nou control es pot gestionar la llengua que es mostra a la interfície d'usuari, la llengua de navegació de l'usuari a l'Internet Explorer, la llengua per defecte d'escriptura i la llengua per defecte del sistema (usada per aplicacions per a determinar la llengua).

Més Informació

  * Sobre el Windows 8 i els productes de Microsoft en català a: <http://www.microsoft.cat>
  * Notícia relacionada: [Windows 8, també en valencià ](http://www.softvalencia.org/guies/windows-8-tambe-en-valencia/)(Softvalencià)
Es presenta el projecte de normalització tipogràfica de la ela geminada
2012-11-15 11:37:48

Avui s'ha fet públic el [projecte de normalització tipogràfica de la ela geminada](http://www.xn--ll-0ea.cat/). El portal, que vol ser un espai de documentació, consulta i debat entorn de la ela geminada, pretén ser útil i accessible als usuaris i, alhora, una plataforma activa i portaveu de la problemàtica davant dels organismes executius, tant locals com internacionals, que permetin, en última instància, la normalització plena de la ela geminada en l’entorn digital.

La ela geminada (l·l, L·L), tal com la van concebre els seus introductors, Pompeu Fabra i Antoni M. Alcover, en les Normes ortogràfiques de 1913, té una condició de caràcter únic, format per dues eles i un punt volat enmig, amb «les dues l tan acostades l’una a l’altra com les del símbol ll, en què res no hi ha interposat entre ambdues».

Aquesta condició es va complir, amb presència i encert variables, fins l’arribada de les noves tecnologies. En el context informàtic actual, la ela geminada ha estat objecte de confusió i això ha ocasionat que es diluïssin els trets que la definien, amb conflictes associats que van molt més enllà de les qüestions estètica i tipogràfica: des de disfuncions d’indexació i cerca, a problemes d’identificació que poden ser causa de processos legals.

Davant d’aquesta circumstància, l’any 2004, un grup de professionals, investigadors i professors, va iniciar el projecte amb l’objectiu de restituir i normalitzar el caràcter originari de la ela geminada en l’entorn digital. El grup i el projecte, sense finançament ni ànim de lucre, s’han anat consolidant al llarg dels anys i han rebut el suport de l’IEC i altres institucions compromeses amb la projecció de la llengua catalana en els mitjans tecnològics actuals. El projecte pivota sobre dos aspectes complementaris: la codificació informàtica i la construcció tipogràfica.

Aquests aspectes són competència de professionals especialitzats (informàtics i dissenyadors), però la seva repercussió afecta el conjunt d’usuaris de la llengua catalana i, per aquest motiu, convé divulgar tota la informació disponible al públic general.

L’abast del projecte fa que els seus objectius es distingeixin segons la possibilitat de realització. Així, a curt termini, es pretén:

  * Detectar i fer conèixer els usos erronis de la ela geminada i les anomalies que se’n deriven. 
  * Proposar i promoure solucions adequades per a esmenar els errors. 



Als anteriors se’ls sumen objectius a mitjà i llarg termini:

  * Obtenir una codificació informàtica correcta de la ela geminada. 
  * Recuperar un espai propi per al caràcter en els teclats dels dispositius electrònics. 



Més en detall, podeu trobar en [aquest comunicat](http://www.xn--ll-0ea.cat/static/comunicat01/) algunes de les recomanacions concretes per a un ús correcte de la ela geminada.
Softcatalà presenta la versió 2.5.0 del corrector ortogràfic lliure en català
2013-02-14 09:00:09

Softcatalà presenta la versió 2.5.0 del [corrector ortogràfic](http://www.softcatala.org/wiki/Projectes/Corrector_ortogr%C3%A0fic) lliure i gratuït català. Aquest corrector ortogràfic està compost per un lèxic i unes regles ortogràfiques. Incorpora les variants dialectals del valencià i el balear. És important destacar que, com que és ortogràfic, no fa correccions de caràcter sintàctic, semàntic ni gramatical.

Aquest corrector s'utilitza avui dia en més d'una dotzena de programes lliures, incloses les versions catalanes de programes com ara l'Abiword, el LibreOffice, l'OpenOffice.org, el Firefox, el Thunderbird i el Chromium i està incorporat de sèrie en la majoria de distribucions GNU/Linux. Ja s'ha començat el procés per actualitzar el corrector en totes aquestes aplicacions.

Softcatalà ofereix també aquest corrector via web com a servei gratuït de correcció ortogràfica de textos en català. Aquest servei permet als usuaris introduir qualsevol text i corregir-ne les possibles errades ortogràfiques i tipogràfiques. Al corrector s'hi pot accedir des de la pàgina <http://www.softcatala.org/corrector>. Volem recordar que els resultats són "orientatius" i que "en cap cas no substitueixen una correcció feta per un entès".

Aquesta aplicació permet afegir la capacitat de correcció ortogràfica en català a tots aquells programes informàtics que fins ara no en disposaven de forma gratuïta.

Novetats de la versió 2.5.0

Aquesta versió inclou les següents novetats respecte a la darrera versió publicada l'any 2011:

  * Més d'un centenar d'entrades noves: superlatius (tantíssim), diminutius (menudet), adverbis acabats en -ment (massivament), paraules del Termcat i d'altres diccionaris (demoscòpic, flexiseguretat), algunes formes verbals (pertanc, pertangués), etc. 
  * Correcció d'entrades errònies. 
  * Addició de formes verbals valencianes formals com ara: cantasses (1a conjugació), patesca (3a conjugació incoativa). 
  * Afegides entrades que mancaven del DIEC2. 



Col·laboreu

El corrector ortogràfic és un programa en constant millora gràcies a les aportacions dels diferents usuaris de les aplicacions que ja l'incorporen. Si teniu millores, podeu enviar-les a la llista de correu electrònic [corrector](http://llistes.softcatala.org/mailman/listinfo/corrector) o bé afegint-les [a la pàgina web](http://www.softcatala.org/wiki/Projectes/Corrector_ortogr%C3%A0fic/Propostes) on mantenim les propostes de millores.

Quant a Softcatalà

Softcatalà és una associació sense afany de lucre que treballa per a la difusió de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació, podeu consultar-ne el lloc web a <http://www.softcatala.org>
El sistema operatiu per a dispositius mòbils Firefox OS en català
2013-02-27 16:57:21

El Firefox OS és un sistema operatiu mòbil basat en la tecnologia de Mozilla. Aquest funciona gràcies a una capa Linux —com és el cas també del sistema operatiu Android—, on a sobre hi descansa el motor de renderització web Gecko, element comú amb el popular navegador d'escriptori Firefox. A diferència d'altres plataformes, les aplicacions amb què l'usuari interacciona es construeixen a partir dels mateixos elements amb què es desenvolupen les pàgines web (HTML, CSS i Javascript). Contràriament al que sovint es pensa, això no exclou que els programes puguin fer-se servir sense connexió a la xarxa o que puguin accedir directament a components del dispositiu com ara la bateria o els diferents tipus de sensors.

La primera presentació pública fou el 2012 durant el Mobile World Congress. Coincidint [amb l'edició d'enguany](http://www.mozilla.org/ca/firefox/partners/), s'ha aprofitat per anunciar que diferents operadores i fabricants començarien a distribuir mòbils amb aquest sistema operatiu al llarg del 2013 —Telefònica, ZTE o T-Mobile, [entre d'altres](https://blog.mozilla.org/press/2013/02/firefox-os-expansion/)—. L'èmfasi d'aquesta distribució és ocupar l'espai dels mòbils de gamma baixa, on sovint encara no hi havien penetrat els telèfons intel·ligents.

El Firefox OS, com tots els productes de Mozilla, està disponible en català gràcies a un equip de voluntaris integrat com a [projecte de Softcatalà](http://www.softcatala.org/wiki/Projectes/Mozilla). Preferentment s'utilitza una [llista de correu](http://llistes.softcatala.org/mailman/listinfo/mozilla) oberta per tal d'organitzar-se i debatre conjuntament quins són els propers passos. Tothom qui hi vulgui col·laborar el millor que pot fer és enviar-hi un missatge.

Entrant en més detall, la traducció del Firefox OS es fa des d'una interfície web, el Pootle (<http://pootle.softcatala.org/projects/gaia/>), que permet que tothom hi pugui col·laborar amb el temps que tingui i amb l'ajuda de tot l'equip.

Per altra banda, a part del sistema operatiu, la interfície del [Marketplace del Firefox OS](https://marketplace.firefox.com/), el que seria la seva botiga virtual de les aplicacions, es pot traduir des d'aquesta [altra adreça](https://localize.mozilla.org/ca/amo/).

En tot cas, cal comentar que el Firefox OS es comercialitzi en català serà quelcom que també dependrà de l'operadora, [en el cas de l'estat espanyol, Telefònica](http://www.mozilla.cat/2013/02/27/amb-la-calor-arribara-el-primer-mobil-amb-firefox-os/), que alhora podrà incloure les seves pròpies personalitzacions al sistema.

  * [Més sobre el Firefox OS a Mozilla.cat](http://www.mozilla.cat/tag/firefox-os/)
Softcatalà presenta un nou corrector gramatical de català
2013-07-05 14:42:29

Softcatalà presenta un [nou corrector gramatical i d'estil](http://www.softcatala.org/corrector) de català disponible a partir d'ara en la seva pàgina web. El nou corrector, a més de la ja habitual detecció d'errors ortogràfics, incorpora la detecció de moltes altres errades (gramaticals, tipogràfiques, sintàctiques, de puntuació, de picatge, confusions), i fa també recomanacions d'estil. Té en compte les principals variants territorials de la llengua i és completament configurable.

El corrector es pot usar de diferents maneres: en un [editor en línia](http://www.softcatala.org/corrector), com el de la pàgina web de Softcatalà; com a programa independent; com a extensió del processador de textos LibreOffice, o com a extensió del navegador Firefox. Vegeu [aquí](http://www.languagetool.org/ca) totes les possibilitats.

El corrector en català s'ha desenvolupat sobre la plataforma de programari lliure i multilingüe [LanguageTool](http://www.languagetool.org), amb els coneixements tecnològics i lingüístics de [Riurau Editors](http://riuraueditors.cat/web/content/12-eines) i Softcatalà.  S'ha provat sobre un extens corpus de text, i gràcies a això té un grau notable d'exhaustivitat i precisió. És l'eina de revisió automàtica més completa que s'ha fet fins ara per a la nostra llengua. Això no obstant, els resultats s'han d'entendre com a recomanacions, i requereixen sempre una supervisió experta. El corrector està en desenvolupament continu, i anirà millorant amb el temps i amb la col·laboració dels usuaris.  

Amb aquesta nova eina, Softcatalà continua la seva línia de posar a l'abast de tothom eines per a millorar la qualitat del català i facilitar-ne i ampliar-ne l'ús en l'àmbit de la informàtica, amb correctors, traductors i diccionaris (ortogràfic, de sinònims, de divisió de paraules).
Softcatalà presenta la nova versió de la seva memòria de traducció amb 1,5 milions de paraules traduïdes
2013-09-12 21:26:17

Una memòria de traducció és una base de dades que conté el text original d'un programa i la seva traducció a una llengua diferent de l'original, en aquest cas el parell anglès - català.

Les memòries de traducció són útils principalment perquè augmenten la productivitat dels traductors, atès que no han de traduir les frases que ja apareixen a la memòria, augmenten l'homogeneïtat de les traduccions i permeten consultar com s'ha traduït anteriorment cert terme o expressió. Són d'ús força estès en el món professional de la traducció.

La versió que es publica conté les traduccions dels principals programes que Softcatalà ha traduït: LibreOffice, Gnome (inclosos el GIMP i l'Inkscape), els programes de la fundació Mozilla (inclosos el Firefox i el Thunderbird), Abiword, Pootle, VLC, VirtualBox i les eines de configuració i d'instal·lació de les distribucions de Mandriva, Fedora i, parcialment, Ubuntu.

Per volum de paraules, el LibreOffice 4.1 és el projecte més gran, amb 629.750 paraules i 72.904 cadenes traduïdes, el segon és el projecte GNOME, amb 551.267 paraules i 81.311 cadenes, i el projecte Mozilla és el tercer amb 106.125 paraules i 18.094 cadenes.

La memòria de traducció s'ofereix en format PO, seguint els estàndards de GNU Gettext, i en format TMX, un format que facilita l'intercanvi de memòries de traducció entre programes professionals de traducció assistida per ordinador (TAO).

Com a part d'aquest projecte, Softcatalà també publica sota llicència de codi lliure totes les eines desenvolupades per crear la memòria de traducció.

Teniu tota la informació sobre com utilitzar aquesta memòria de traducció i d'on baixar-la a [http://www.softcatala.org/wiki/Memòria_traducció_de_Softcatalà](http://www.softcatala.org/wiki/Mem%C3%B2ria_traducci%C3%B3_de_Softcatal%C3%A0).

Fent públic aquest corpus amb més de 188.180 frases i 1.383.482 paraules traduïdes esperem posar la nostra experiència a l'abast de tothom que vulgui traduir programes en català, o que, simplement, tingui curiositat per aquest món de confluència entre la llengua i la informàtica.

Softcatalà és una associació sense afany de lucre que treballa per la normalització de la llengua catalana en el sector informàtic, relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>
Softcatalà presenta la traducció al català del navegador Firefox per a dispositius Android
2013-09-18 10:47:27

Softcatalà, conjuntament amb la comunitat de Mozilla, presenta la traducció al català del navegador Firefox per a dispositius Android.

Aquesta versió del [Firefox per a Android](http://www.softcatala.org/wiki/Rebost:Firefox_per_a_m%C3%B2bils), amb el mateix motor que la popular versió per a escriptori, funciona en la majoria de mòbils i tauletes que tenen una versió d'Android 2.2 o superior.

A més de tots els avantatges tecnològics de Mozilla, cal destacar la possibilitat de poder sincronitzar historial, adreces d'interès i preferències amb la versió del Firefox que puguem tenir al nostre ordinador d'escriptori. Igualment, com amb el seu 'germà gran', també és possible un alt grau de personalització mitjançant la instal·lació de [complements](https://addons.mozilla.org/ca/android/).

A més a més, una gran part de les webapps que funcionen al nou sistema operatiu Firefox OS i disponibles al [Firefox Marketplace](https://marketplace.firefox.com/) també poden instal·lar-se mitjançant aquest navegador mòbil i esdevenen accessibles com una aplicació més a la nostra pantalla.

Cal dir que, tot i que la traducció estava disponible de fa temps i era possible tenir una versió del Firefox per a mòbils en català per altres vies, fins a aquesta versió no ha estat disponible al Google Play, el canal més habitual per a l'usuari.

Per altra banda, cal remarcar que l'aplicació apareixerà en català sempre que el dispositiu estigui configurat correctament en aquesta llengua. Teniu més detalls de com fer-ho [aquí](http://www.softcatala.org/wiki/Projectes/Android).

Si teniu cap dubte o cap problema, no dubteu a formular una pregunta als [nostres fòrums](http://www.softcatala.org/forum/viewforum.php?f=8).

Col·laboració 

La traducció del Firefox, com la de la resta d'aplicacions de Mozilla, depèn de la tasca del [grup de traducció de Mozilla a Softcatalà](http://www.softcatala.org/wiki/Projectes/Mozilla). Si voleu ajudar-hi, podeu conèixer quines són les nostres eines i recursos i oferir la vostra ajuda a la [llista de treball](http://llistes.softcatala.org/mailman/listinfo/mozilla).

Quant a Mozilla 

Mozilla és una comunitat global que treballa per assegurar que la xarxa segueixi sent un recurs públic, compartit i obert per a tothom. <http://www.mozilla.org>

Quant a Softcatalà 

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>
El reproductor multimèdia VLC 2.1.0 ja es troba disponible en català, també per a l'iOS i l'Android
2013-10-01 11:19:20

Softcatalà presenta la traducció al català del reproductor multimèdia VLC 2.1. Les versions 1.X i 2.0 del VLC mai van estar traduïdes al 100% i requerien una revisió molt exhaustiva de la traducció. Conjuntament amb la versió catalana general, també es presenta la traducció valenciana.

Aquesta tasca de revisió ha estat, entre d'altres, especialment gràcies a Eva Castillo, actualment estudiant de Traducció i Interpretació, qui ha fet el seu treball de fi de grau sobre la traducció de programari. Eva va triar el VLC per fer aquesta tasca.

El VLC és un reproductor multimèdia per a diversos formats de vídeo tals com MPEG-1, MPEG-2, MPEG-4, DivX, mp3, ogg, DVDs, VCDs i molts més, disponible per a una gran varietat de sistemes operatius, també l'iOS.

És un programa senzill, ràpid i lleuger, que reprodueix fitxers, però també discs, dispositius i fluxos de dades, per tant es converteix en una aplicació molt completa. En el Mac OS X 10.4 o posterior és capaç d'enregistrar àudio i vídeo de les aplicacions i els dispositius compatibles amb EyeTV. També pot capturar vídeo de l’iSights intern (a partir de la versió Mac OS X 10.5) i àudio (a partir de la versió Mac OS X 10.6).

La versió 2.1 del VLC s'ha desenvolupat al llarg de tot l'any 2013 i inclou un nou nucli de processament d'àudio, de codificació i decodificació per maquinari. Aquesta versió s'ha portat a dispositius mòbils i s'està preparant per al vídeo Ultra-HD i compatibilitat amb més formats de vídeo.

El VLC 2.1 millora la gestió de dispositius i formats d'entrada i n'afegeix de nous. Tots els canvis d'aquesta nova versió es poden veure a la [pàgina oficial del projecte](http://www.videolan.org/vlc/releases/2.1.0.html).

Podeu baixar des del Rebost de Softcatalà (<http://www.softcatala.org/wiki/Rebost:VLC_media_player>) la versió d'escriptori per a Windows (32 i 64 bits), Linux i OS X, així com també accedir a la versió per a plataformes mòbils Android i iOS.

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>